Poul Henrik Hedeboe (SF), 2007-05-11:
Nu kom jeg herop uden at få anmærkninger fra formanden.
Jeg var nemlig parat.
Forslaget fra Socialdemokraterne om forbuddet mod reklamer for usunde fødevarer og drikkevarer til børn under 16 år er vi i SF glade for bliver stillet, og vi synes, det er et godt initiativ.
Jeg er godt klar over, som debatten har været, er det ikke noget, der er flertal for, selv ikke med nye alliancer på programmet.
Der er også et forslag om, at der skal arbejdes for det her i EU.
Det er vi også meget med på.
Vi er godt klar over, som også ministeren og andre har sagt, at det ikke er nemt at lave en afgrænsning vedrørende forbud mod reklamer på det her område.
Men selv om det ikke er nemt, mener vi ikke, man skal lade være at prøve alligevel.
Vi er også godt klar over, at der er en masse andre – skal vi sige håndtag eller måder – ting, der kan gøres på det her område, men der står vi også mange gange med samme problematik som her.
En frivillig ordning er det bedste.
Det er vi i SF meget indstillet på.
Hvis vi kan lave frivillige ordninger på områder, så er det toppen.
Så skal vi altså ifølge vores optik være parate til at slå til, og vi skal være parate til at sætte magt bagved.
Hvis ikke vi kan finde ud af det frivilligt, o.k., så må vi gå til lovgivning.
På det her område er der sket ting frivilligt.
Slikket er flyttet væk nogle steder og sådan noget.
Det er ikke nok.
Der skal ske mere.
Jeg vil komme ind på nogle af de andre områder, som vi også diskuterer i den her problemstilling, fordi den overvægtproblematik, vi har, er alvorlig, og det tror jeg sådan set alle erkender.
Hvis vi så de samfundsudgifter, som forskerne er enige om er på området, er det noget med 10 mia. kr. om året.
Og det er jo hos børnene, at vanerne dannes.
Jeg tror, at vi har fået reklamer ind som en meget stor ting i vores hverdag og langsomt er begyndt at blive opmærksomme på: Hov, de har en virkning.
Og der er mere og mere kommet restriktioner mod reklamer til børn.
Vi tror faktisk ikke, det er nok.
Hvis vi i skolerne i forbindelse med madordningen medtog det at lære om god ernæring og få god ernæring, ville det være noget af det allerstørste, allervigtigste at få igennem.
Det er ikke det, forslaget her handler om, men det er for at sige, at jeg godt er klar over, at det måske er det vigtigste område.
Der står vi i samme problematik, og der vil vi godt sige, at vi skal sørge for, at samfundet tager opgaven og skaffer den mad til alle, fordi det jo tit er de svageste i samfundet, som lige præcis ryger udenfor.
Det er dem, der er mest udsatte, og det er dem, som ryger udenfor, hvis ikke vi laver det til generelle ordninger.
Vi har snakket fødevaremærkning.
Der har vi samme problematik.
Frivilligheden strækker ikke helt, men så skal vi nok gå ind og sige: Jamen så gør vi det.
Vi har lige fået en stor undersøgelse fra Akademiet for de Tekniske Videnskaber, som har peget på, at vi bør tage momsen væk fra de sunde varer.
Vi bør lægge en afgift på fedt og sukker.
Det er igen et af de områder, hvor vi ikke kan komme på plads frivilligt, så må vi gøre noget mere.
Forslaget her er vi som sagt positive over for.
Vi er klar over, at det ikke er så nemt at gennemføre, men vi er også med på at gå foran.
Vi skal gå foran i Danmark, og det er så vores styrke, når vi tager ned og snakker for det i EU, hvis vi er parate til at gøre noget herhjemme.